Správa o postupe pri liberalizácii domáceho trhu s elektrickou energiou

Úvod
Európska komisia považuje jednotný hospodársky vnútorný trh za jeden z pilierov Európskej únie (EÚ). Veľmi dôležitou súčasťou trhu je aj vnútorný trh s energiou, preto bola v roku 1996 vydaná smernica EÚ č. 96/92/ES týkajúca sa spoločných pravidiel pre vnútorný trh s elektrickou energiou a v roku 1998 smernica EÚ č. 98/30/ES týkajúca sa spoločných pravidiel pre vnútorný trh s plynom. Uvedené smernice stanovujú základné požiadavky pre liberalizáciu trhu v štátoch EÚ a harmonogram postupného otvárania trhu vytvorením a postupným rozširovaním skupiny oprávnených odberateľov. Oprávnení odberatelia si majú právo vybrať dodávateľa energie, pričom pri prenose energie od vybraného dodávateľa po odberateľa sa dodržia nediskriminačné a transparentné pravidlá, vrátane cien za prenos. 

Východiská procesu liberalizácie vnútorného trhu s energiou na Slovensku
Krajiny ktoré sa usilujú o vstup do EÚ musia implementovať vo vlastnom vnútornom trhu s energiou postup otvárania, ktorý vytvorí k predpokladanému termínu vstupu krajiny do EÚ taký podiel oprávnených odberateľov, ktorý bude plne v súlade s požiadavkami smerníc EÚ. V prípade trhu s elektrinou sú požiadavky smernice č. 96/92/EC na minimálne percento spotreby oprávnených odberateľov na celkovej spotrebe elektriny v krajine uvedené v tabuľke č. 1. V tabuľke sú uvedené aj hodnoty priemernej ročnej spotreby oprávneného odberateľa, zodpovedajúce príslušnej percentuálnej hodnote otvorenia trhu. Hodnoty priemernej ročnej spotreby, ktoré sú uvedené pre krajiny EÚ vychádzajú z priemerného rozloženia spotreby na vnútornom trhu s elektrinou v krajinách EÚ. Posledný stĺpec tabuľky uvádza pre porovnanie aj hodnoty priemernej ročnej spotreby oprávneného odberateľa na Slovensku, aby bolo splnené požadované otvorenie trhu. Rozdiel v hodnotách ročnej spotreby oprávneného odberateľa v krajinách EÚ a na Slovensku vyplýva z odlišného rozloženia spotreby, kde na Slovensku sa na spotrebe vo väčšej miere podieľajú veľkí odberatelia.

							Tabuľka č. 1
Dátum :	Percento spotreby oprávnených odberateľov na celkovej spotrebe elektriny v krajine 	Priemerná minimálna spotreba oprávneného odberateľa za rok v EÚ, aby sa splnili podmienky smernice 	Slovensku na splnenie požadovaného percenta otvorenia postačuje splnomocniť len najväčších odberateľov nad	
febr.1999	26 %	40 GWh	500 GWh	
febr.2000	30 %	20 GWh	100 GWh	
febr.2003	35 %	9 GWh	40 GWh	

Rokovaním vlády zo dňa 12.1.2000 bol harmonogram otvárania vnútorného trhu s energiou na Slovensku odsúhlasený vládou a zakotvený v Uznesení vlády č. 5/2000.Harmonogram stanovuje hodnoty priemernej ročnej spotreby oprávneného odberateľa spolu s termínmi jednotlivých krokov otvorenia trhu, je uvedený v nasledovnej tabuľke č. 2. Harmonogram v tejto podobe bol zapracovaný do Energetickej politiky SR z januára 2000 a tiež do negociačnej pozície Slovenskej republiky pre vstup do EÚ pre kapitolu Energetika. Uvedená postupnosť krokov bola stanovená s ohľadom na predpokladaný postup otvárania trhu v susedných kandidátskych krajinách.
							Tabuľka č. 2
Termín otvorenia trhu	Oprávnení odberatelia s ročnou spotrebou	
od 1. 1. 2001	nad 500 GWh	
od 1. 1. 2002	nad 100 GWh	
od 1. 1. 2003	nad   40 GWh	
od 1. 1. 2004	nad   20 GWh	

Dôvody pre zmenu termínu prvého kroku otvárania trhu
Pri stanovení termínu prvého kroku otvárania vnútorného trhu od 1.1.2001 sa predpokladalo, že k rovnakému termínu sa zabezpečia nasledovné dve súvisiace podmienky:
-	v rámci spracovania zákona o regulácii v sieťových odvetviach sa založí regulačný úrad pre sieťové odvetvia a vykoná úprava legislatívneho rámca pre podnikanie v energetike, ktorý bol daný zákonom č. 70/1998 Z.z. 
-	právnym oddelením prenosovej sústavy od SE a.s. sa zabezpečia transparentné a nediskriminačné pravidlá na prenos elektriny od výrobcu k odberateľovi.
Prvou podmienkou sa vykoná zmena legislatívneho rámca, zadefinuje sa kategória oprávnených  odberateľov a zmocní sa ministerstvo hospodárstva na vypracovanie všeobecne záväzného právneho predpisu, ktorý podrobne upraví pravidlá prenosu elektriny a prepravy plynu pre oprávnených odberateľov. Druhou podmienkou spolu so vznikom regulačného úradu sa zabezpečí, že budú stanovené  pravidlá na prenos elektriny od výrobcu k odberateľovi včítane ceny za prenos.
Ku koncu roka 2000 bolo zrejmé, že sa ku dňu 1.1.2001 nesplnia uvedené podmienky. Preto v decembri 2000 minister hospodárstva požiadal listom premiéra SR o odklad prvého kroku harmonogramu otvárania vnútorného trhu, ktorý sa týkal oprávnených odberateľov s ročnou spotrebou vyššou ako 500 GWh. Žiadosť bola akceptovaná a termín splnenia tohto kroku bol posunutý na 1.7.2001. V súlade s týmto rozhodnutím bolo na rokovaní vlády 28.3.2001 prijaté uznesenie vlády č. 273, kde okrem harmonogramu zabezpečenia podmienok liberalizácie domáceho trhu s elektrinou a plynom, boli uložené ministrovi hospodárstva aj termíny ďalších úloh, ktoré súvisia s procesom liberalizácie. Súvis medzi otváraním trhu a dvoma úlohami, ktoré požadujú založenie regulačného úradu a vyčlenenie prenosovej sústavy, bol spomínaný už v predchádzajúcom texte. Ďalšou úlohou, transformáciou distribučných spoločností zo štátnych podnikov na akciové spoločnosti a následným odčlenením distribúcie od teplárenstva sa zabráni krížovým dotáciám medzi distribúciou elektriny a výrobou tepla. Tým sa zabezpečia transparentné a nediskriminačné pravidlá na distribúciu elektriny k odberateľovi. Rovnaký cieľ sa sleduje aj pri transformácii š.p. SPP na akciovú spoločnosť v rámci otvárania trhu s plynom. Úlohy uznesenia vlády č. 273 týkajúce sa liberalizácie domáceho trhu s elektrinou a plynom sú uvedené v tabuľke č. 3.
							Tabuľka č. 3
Liberalizovať domáci trh s elektrinou pre spotrebiteľov s ročnou spotrebou prevyšujúcou:
-	500 GWh
-	100 GWh
-	  40 GWh	

júl 2001
január 2002
január 2003	
Liberalizovať domáci trh s plynom pre spotrebiteľov s ročnou spotrebou prevyšujúcou:
-	25 mil. m3
-	15 mil. m3
-	  5 mil. m3	

január 2002
január 2003
január 2004	

Vzájomná nadväznosť krokov, ktoré sú uvedené v uznesení vlády č. 273, je potvrdená aj novými opatreniami EK, ktoré boli predložené na rokovanie Európskej rady v Štokholme, ktoré sa konalo v marci 2001. Tieto opatrenia sú zamerané na úplnú liberalizáciu trhu s plynom a elektrinou v roku 2005. K najvýznamnejším bodom týchto opatrení patrí okrem požiadavky úplného otvorenia trhu aj požiadavka na právne oddelenie prevádzky prenosovej sústavy a regulovaný prístup tretích strán do sietí na základe taríf, ktoré dopredu odsúhlasí nezávislý regulačný orgán. Rovnako tieto požiadavky potvrdzuje aj materiál publikovaný OECD a IEA (Competition in electricity markets, OECD/IEA ,febr.2001), ktorého preklad uvádzame v prílohe č.1. 

Plnenie podmienok otvárania vnútorného trhu s energiou na Slovensku
V priebehu prvého polroka 2001 sa úlohy, tak ako to bolo stanovené v UV č.273/2001 podarilo doteraz splniť len čiastočne. Bola vykonaná transformácia š.p. SPP na akciovú spoločnosť. Pri transformácii distribučných spoločností boli zo strany MH SR aj MSPNM SR vykonané všetky potrebné kroky v súlade s príslušnými uzneseniami vlády. Vzhľadom na nevyjasnené majetkovo-právne vzťahy nemohol FNM SR dosiaľ zriadiť nové distribučné akciové spoločnosti, ich zriadenie sa predpokladá v najbližšom období. Transformácia distribučných podnikov zo štátnych podnikov na akciové spoločnosti s oddelením teplárenských závodov dáva predpoklad na efektívne a transparentné zabezpečenie distribúcie elektriny a zlepšenie pripravenosti distribučných podnikov na požiadavky otvoreného trhu. V rámci prípravy na tento proces prebehli v distribučných podnikoch organizačné zmeny, ktoré sa sústredili na zmenu systému riadenia na procesné riadenie, uskutočnili sa personálne audity, venovalo sa značné úsilie zníženiu objemu pohľadávok a reštrukturalizácii úverov podnikov. 
Dve podmienky, ktoré boli dôvodom pre odklad prvého kroku harmonogramu otvárania vnútorného trhu na 1.7.2001 sa plnia  so značným časovým posunom oproti pôvodne predpokladaným termínom. Zákon o regulácii v sieťových odvetviach ako zákon č.276/2001 Z. z. bol schválený dňa 14. júna 2001. Uvedeným zákonom sa s účinnosťou od 1. augusta 2001 sa zriadil regulačný úrad a vykonala sa zmena legislatívneho rámca potrebná na otváranie trhu doplnením § 9 zákona č.70/1998 Z. z. o energetike. 
Vzhľadom na zložitosť procesu a kvôli zdĺhavému vyjednávaniu súhlasu veriteľských bánk a.s. Slovenské elektrárne nastal posun v termíne oddelenia prenosovej sústavy od SE a.s. V mesiaci august 2001 bol podpredsedom vlády SR a ministerkou pre správu a privatizáciu národného majetku SR predložený na Úrad vlády SR materiál na rokovanie vlády SR: “Aktualizácia harmonogramu urýchlenia privatizácie“, kde je navrhnutý spresnený termín uskutočnenia rozdelenia súčasnej spoločnosti SE a.s. a to ku dňu 31.10.2001. 

Činnosti vykonané v rámci prvého kroku otvárania trhu

Napriek tomu, že formálne podmienky na uskutočnenie prvého kroku ešte neboli splnené, ministerstvo hospodárstva požiadalo v rámci platného legislatívneho rámca výrobcu elektriny    SE a.s. , aby uskutočnilo so skupinou oprávnených odberateľov jednania, ktorých cieľom bude uzatvorenie nových zmluvných vzťahov, ktorými by sa dohodol rozsah služieb a ceny za elektrinu nad rámec štandartných podmienok daných cenníkom. Ide o tých oprávnených odberateľov, ktorých ročná spotreba elektriny vzťahovaná na právnickú osobu (súčet odberných miest), vrátane výroby pre vlastnú potrebu, prekročila hodnotu 500 GWh za rok. Sú to nasledovní odberatelia:
-	ZSNP  Žiar nad Hronom a.s. (Slovalco + ostatní),
-	STEEL Košice s.r.o.,
-	OFZ Trading a.s. (OFZ Trading Istebné + OFZ Trading Široká),
-	Slovnaft a.s.,
-	SPP a.s.,
-	NCHZ a.s. Nováky,
-	ŽSR.

S jedným z odberateľov (Slovalco) bola takáto zmluva už uzavretá v minulosti, s ďalšími odberateľmi jednania prebiehajú.

Koncom prvého polroka 2001 boli prehodnotené možnosti uskutočnenia prvého kroku harmonogramu otvárania vnútorného trhu. Uzatvorenie nových zmluvných vzťahov medzi SE a.s.  a odpovedajúcimi odberateľmi s ročnou spotrebou vyššou ako 500 GWh, bez existencie iných nezávislých výrobcov mimo SE a.s. nie je skutočným otvorením trhu, pretože pre túto úroveň spotreby odberatelia nemajú reálnu možnosť obrátiť sa na iného dodávateľa ako sú SE a.s.. Je to dané pozíciou tohto výrobcu na trhu a zmluvami o výkupe elektriny zo zdrojov mimo SE a.s. (napr. zmluva SE a.s. a PPC Ba). Údaje o štruktúre zdrojov elektriny mimo SE a.s. aj s ročnou výrobou v roku 2000 a inštalovanom výkone zdroja sú uvedené v prílohe č. 2. V zmysle zákona č.322/1992 Z.z. o štátnom  štatistickom zisťovaní sa neodporúča zverejniť uvedená príloha. Na základe uvedených údajov a údajov o výrobe na zdrojoch SE a.s. vyplýva, že v roku 2000 zabezpečili SE, a.s. z tuzemskej spotreby elektriny 87,49 %, pričom v uvedenej hodnote je zahrnuté saldo zahraničia a nákup od nezávislého výrobcu PPC Bratislava. Po odpočítaní PPC Ba sa SE, a.s. podieľali 83,43 % na pokrývaní spotreby Slovenska. V súčasnosti sú k dispozícii predbežné súhlasy na výstavbu ďalších zdrojov elektriny mimo SE a.s. s inštalovaným výkonom cca 800 MW. Ich výstavba a uvedenie do prevádzky je závislá od podmienok na trhu a na transparentnosti a úrovni cien.
Preto v júni 2001 bol premiér SR požiadaný listom ministra č.3150/2001-010 z 24.júla 2001 o zlúčenie prvého kroku s druhým plánovaným krokom otvárania vnútorného trhu. Ide o posun hranice spotreby pre oprávnených odberateľov na ročnú spotrebu vyššiu ako 100 GWh. Tým by sa zachoval rozsah pôvodného harmonogramu, kde realizácia tohto kroku by zabezpečila otvorenie vnútorného trhu v SR na 28,11 %. Tento postup by bol v súlade aj s zmeneným harmonogramom otvárania trhu s elektrinou v susedných krajinách. V Českej ako aj v Maďarskej republike bol tiež termín prvej etapy otvárania trhu vo vnútri krajín posunutý na 1. január 2002. Premiér SR v odpovedi listom č. 2837/2001-PV požiadal ministra hospodárstva o spracovanie správy na rokovanie vlády, v ktorej bude informácia o postupe v oblasti liberalizácie domáceho trhu s elektrinou. Tento predkladaný materiál bol spracovaný na základe tejto požiadavky.

Činnosti ktoré je potrebné vykonať v rámci otvárania trhu s energiou
Činnosti ktoré je potrebné vykonať v rámci otvárania vnútorného trhu s energiou možno rozdeliť na dve časové etapy. Prvá etapa, ktorá prebieha v súčasnosti a ukončí sa do konca roku 2001 má za cieľ pripraviť základné podmienky na otvorenie vnútorného trhu s energiou. V rámci tejto etapy sa vytvoria podmienky na transparentný a nediskriminačný prenos elektriny od s ľubovoľného držiteľa licencie na výrobu alebo rozvod elektriny k oprávnenému odberateľovi na základe uzatvorenej zmluvy o dodávke elektriny, pričom sa upravia podmienky aj na postupné otváranie sa vnútorného trhu s energiou voči zahraničiu. Okrem oddelenia prenosovej sústavy od výroby a oddelenia distribúcie od výroby tepla, ako bolo uvedené v predchádzajúcom texte, budú v tejto etape stanovené technické podmienky pre vstup do elektroenergetických sietí vydaním sieťového kódexu elektroenergetickej sústavy. Kódex pripravuje Slovenský elektroenergetický dispečing a schváli ho Úrad pre reguláciu sieťových odvetví.  Zároveň v tejto etape ministerstvo hospodárstva SR zabezpečí podľa novelizovaného znenia zákona č. 70/1998 Z. z., v súlade s ods. 21 § 9 zákona. vypracovanie všeobecne záväzného právneho predpisu: "Podrobnosti o pravidlách prenosu elektriny a prepravy plynu pre oprávnených odberateľov“. V pripravovanom predpise sú pre zabezpečenie postupného prechodu pri otváraní trhu a vzhľadom na existenciu dlhodobých kontraktov navrhnuté také zásady pravidiel prenosu elektriny a prepravy plynu pre oprávnených odberateľov, ktoré zaručia čo najbezproblémovejšie otvorenie vnútorného trhu s elektrinou. 
Druhá etapa otvárania trhu, ktorá bude prebiehať od začiatku roku 2002 bude mať za cieľ upraviť postupy obchodovania s energiou vrátane krátkodobých obchodov. Činnosti ktoré budú vykonané v rámci druhej etapy budú stanovené na základe skúseností z priebehu prvej etapy a budú popísané v  materiále, ktorý zhodnotí postup liberalizácie vnútorného trhu s energiou na Slovensku a na základe skúseností s prvým krokom otvárania trhu prípadne upraví harmonogram otvárania trhu a upraví, resp. doplní predpisovú základňu. Tento materiál spracuje ministerstvo hospodárstva SR do 1.7.2002.

Záver
Na základe vyššie uvedeného odporúčame prijať nasledovné závery:

1.
Zlúčiť prvý krok otvárania vnútorného trhu s elektrinou pre oprávnených odberateľov s druhým plánovaným krokom otvárania trhu. Jedná sa o posun hranice spotreby pre oprávnených odberateľov na ročnú spotrebu vyššiu ako 100 GWh s termínom od 1.1.2002. Tým by sa zachoval rozsah pôvodného harmonogramu, kde realizácia tohto kroku by zabezpečila otvorenie vnútorného trhu v SR na 28,11 %.

2.
Právnym oddelením prenosovej sústavy od SE a.s. a transformáciou distribučných spoločností zo štátnych podnikov na akciové spoločnosti zabezpečiť transparentné a nediskriminačné pravidlá na prenos a distribúciu elektriny od výrobcu k odberateľovi.

3.
Ministerstvo hospodárstva SR vydá do konca roku 2001 všeobecne záväzný právny predpis: "Podrobnosti o pravidlách prenosu elektriny a prepravy plynu pre oprávnených odberateľov“, v súlade s ods. 21 paragrafu 9 zákona č. 70/1998 Z.z. v platnom znení.

4.
Slovenský elektroenergetický dispečing vydá do konca roku 2001 sieťový kódex elektroenergetickej sústavy, v ktorom budú stanovené technické podmienky pre vstup do elektroenergetických sietí. 

5.
Zlúči sa prvý krok otvárania vnútorného trhu s elektrinou pre oprávnených odberateľov s ročnou spotrebou vyššou ako 500 GWh, s druhým plánovaným krokom otvárania trhu. Jedná sa o posun hranice spotreby pre oprávnených odberateľov na ročnú spotrebu vyššiu ako 100 GWh s termínom od 1.1.2002.

6.
Ministerstvo hospodárstva SR spracuje do 1.7.2002 materiál, ktorý zhodnotí postup liberalizácie vnútorného trhu s energiou na Slovensku a na základe skúseností s prvým krokom otvárania trhu prípadne upraví harmonogram otvárania trhu a upraví, resp. doplní predpisovú základňu.

7.
Dlhodobo do termínu vstupu SR do EÚ je potrebné zabezpečiť technické prepojenie prenosovej sústavy SR s ďalšími štátmi EÚ, aby boli odstránené technické prekážky vnútorného trhu s energiou v EÚ.

Príloha č.1

Preklad materiálu publikovaného OECD a IEA (Competition in electricity markets, OECD/IEA, febr.2001).

3.1. Príprava spoločného prístupu k reforme
V podstate existuje viacero prístupov k reforme elektroenergetiky, ktoré sú závislé od toho, ktoré činnosti budú liberalizované (napr. výroba), akým spôsobom budú regulované neliberalizované činnosti (prenos) a tiež aké subjekty budú mať prístup na ten ktorý trh. V praxi však  čoraz väčšmi prevláda tendencia reformy trhu s elektrinou členských krajín OECD, ktorá má nasledujúce spoločné črty:
•	Rýchle zavedenie plnej možnosti výberu dodávateľa pre spotrebiteľa,
•	Povinnosť zabezpečiť nediskriminačný prístup tretích subjektov (TPA) k prenosovej a distribučnej sieti, 
•	Oddelenie prenosových aktivít,
•	Liberalizácia obchodovania s elektrinou buď na báze organizovanej burzy energie alebo na bilaterálnej úrovni

3.2. Prehľad doterajších reforiem
Reformy zefektívnili fungovanie trhu s elektrinou. Najvýznamnejšie dopady sa objavili najmä v lepších investičných rozhodnutiach ...

3.3. Kľúčový faktor - Unbundling
Za účelom rozvoja konkurencie na trhu s elektrickou energiou je potrebné zabezpečiť oddelenie monopolných činností, akými sú prevádzkovanie prenosovej siete od potenciálne konkurenčných aktivít (výroba). Hlavným cieľom unbundlingu je zabrániť diskriminácii konkurenčných segmentov elektroenergetiky. Z tohto dôvodu je nutný určitý stupeň oddelenia medzi prenosom a výrobou, distribúciou a výrobou a distribúciou a zásobovaním konečných spotrebiteľov.

Oddelenie vlastníctva alebo zmena vlastníckych vzťahov (vyžaduje, aby rôzni vlastníci vykonávali rôzne činnosti) v sebe skrýva najväčší potenciál na odstránenie diskriminácie, pretože tu vlastne zaniká motivácia diskriminovať. Funkčné oddelenie a účtovné oddelenie môžu iba v malej miere zabrániť diskriminácii, pretože motivácia a schopnosť diskriminovať pretrváva. V prípade uplatnenia si tieto postupy vyžadujú dôsledný regulačný dozor a prísne dodržiavanie protimonopolného zákona. 

Aktuálny stav v oblasti otvárania trhu v krajinách EÚ je uvedený v nasledovnej  tabuľke: 

							Tabuľka č. 4
Krajina:	Oddelenie prenosovej sústavy	Budovanie nových zdrojov	otvorenie pre oprávnených odberateľov v (%)	Vlastníctvo výroby elektriny	
			2000	2003 -plánované		
A	Právne	Autorizačné	30	50	zmiešané	
B	Právne	Autorizačné	35	100	súkromné	
DK	Právne	Autorizačné	90	100	obce + družstvá	
FIN	Vlastníctvom	Autorizačné	100	100	zmiešané	
F	Manažment	Autorizačné	30	35	štátne	
D	Manažment	Autorizačné	100	100	súkromné + obce	
GR	Manažment	Autorizačné	30	35	štátne	
IRL	Právne	Autorizačné	30	35	štátne	
I	Prevádzkové	Autorizačné	30	40	zmiešané	
NL	Právne	Autorizačné	35	100	súkromné + obce	
P	Právne	Tendrové	30	35	zmiešané	
E	Vlastníctvom	Autorizačné	54	54	súkromné	
S	Vlastníctvom	Autorizačné	100	100	zmiešané	
UK	Vlastníctvom	Autorizačné	100	100	súkromné	

Príloha č.2

Štruktúra zdrojov na Slovensku mimo SE, a.s.

(výrobca			ročná výroba v roku 2000, 			inštalovaný výkon):
•	TP ZSE, š.p.			    201 GWh					    62,  MW
•	MVE ZSE, š.p.		        5 GWh				  	      1,8 MW
•	TP SSE, š.p.			    309 GWh					  135,  MW
•	MVE SSE š.p.			        8 GWh				                 4,6 MW
•	VSE, š.p.			       53 GWh (import Ukrajina)
•	VD Žilina			    189 GWh			  	    	    72,   MW
•	PPC Ba			 1 174 GWh (výroba)				  218,   MW
•	Závodné elektrárne		 2 734 GWh				 	  557,   MW
Celkom				 4 620 GWh	16,57 % spotreby SR		1051, MW

V zmysle zákona o štatistických údajoch sa neodporúča zverejňovať uvedená príloha.